CELEX: 32019D0304
Language: bg
Date: 2019-02-18 00:00:00
Title: Решение (ЕС) 2019/304 на Съвета от 18 февруари 2019 година относно нотификацията на Обединеното кралство Великобритания и Северна Ирландия, че вече не желае да участва в някои от разпоредбите на достиженията на правото от Шенген, които се съдържат в Регламент (ЕО) № 377/2004 на Съвета за създаване на мрежа от служители за връзка по въпросите на имиграцията

22.2.2019   
               
               
                  BG
               
               
                  Официален вестник на Европейския съюз
               
               
                  L 51/7
               
            
         РЕШЕНИЕ (ЕС) 2019/304 НА СЪВЕТА
         от 18 февруари 2019 година
         относно нотификацията на Обединеното кралство Великобритания и Северна Ирландия, че вече не желае да участва в някои от разпоредбите на достиженията на правото от Шенген, които се съдържат в Регламент (ЕО) № 377/2004 на Съвета за създаване на мрежа от служители за връзка по въпросите на имиграцията
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз,
         като взе предвид Договора за функционирането на Европейския съюз,
         като взе предвид предложението на Европейската комисия,
         като взе предвид Протокол № 19 относно достиженията на правото от Шенген, включени в рамките на Европейския съюз, приложен към Договора за Европейския съюз и към Договора за функционирането на Европейския съюз, и по-специално член 5, параграф 3 от него,
         като взе предвид нотификацията, направена съгласно член 5, параграф 2 от Протокол № 19 относно достиженията на правото от Шенген, включени в рамките на Европейския съюз, от правителството на Обединеното кралство Великобритания и Северна Ирландия с писмо до председателя на Съвета от 1 октомври 2018 г. относно желанието му да не участва в предложението за Регламент на Европейския парламент и на Съвета за създаване на европейска мрежа от служители за връзка по въпросите на имиграцията,
         като има предвид, че:
         
                     (1)
                  
                  
                     Обединеното кралство участва в Регламент (ЕО) № 377/2004 на Съвета (1), изменен с Регламент (ЕС) № 493/2011 на Европейския парламент и на Съвета от 5 април 2011 г. (2).
                  
               
                     (2)
                  
                  
                     На 1 октомври 2018 г., в рамките на задължителния тримесечен срок, Обединеното кралство нотифицира председателя на Съвета, че не желае да участва в приемането на преработения текст на Регламент (ЕО) № 377/2004, предложен от Комисията на 16 май 2018 г. и получен от Съвета на всички необходими езици на 2 юли 2018 г.
                  
               
                     (3)
                  
                  
                     Регламент (ЕО) № 377/2004 има за цел да засили сътрудничеството между служителите за връзка по въпросите на имиграцията, командировани в трети държави, по-специално чрез установяването на задължение за създаване на местни или регионални мрежи на служителите за връзка по въпросите на имиграцията, както и чрез насърчаването на използването на специален електронен инструмент за редовен обмен на информация в рамките на местните мрежи и чрез създаването на система за докладване относно дейностите на мрежите от служители за връзка по въпросите на имиграцията, без да се изисква използването на оперативни системи или да има пряка връзка с правните норми, съдържащи се в други правни инструменти, които са част от достиженията на правото от Шенген.
                  
               
                     (4)
                  
                  
                     Предложението от 16 май 2018 г. за преработване на Регламент (ЕО) № 377/2004 има за цел задълбочаване на координацията и оптимизиране на използването на служителите за връзка по въпросите на имиграцията, включително новите европейски служители за връзка, изпратени в трети държави, за да се отговори по-добре на приоритетите на ЕС в областта на миграцията, но при това то не се отклонява от характеристиките на действащия Регламент (ЕО) № 377/2004 що се отнася до особеностите на връзката с останалите части от достиженията на правото от Шенген.
                  
               
                     (5)
                  
                  
                     Поради това както предложението за преработване на Регламент (ЕО) № 377/2004, така и действащият Регламент (ЕО) № 377/2004, могат да бъдат разглеждани като самостоятелна мярка в рамките на достиженията на правото от Шенген, която няма оперативна връзка с други правни актове, които са част от достиженията на правото от Шенген.
                  
               
                     (6)
                  
                  
                     В този особен случай и с оглед на самостоятелния характер в рамките на достиженията на правото от Шенген на действащия Регламент (ЕО) № 377/2004 може да се приеме, че ако Обединеното кралство вече не участва в действащия регламент или в евентуални негови последващи изменения, но продължи да участва в останалата част от достиженията на правото от Шенген, в които понастоящем участва съгласно Решение № 2000/365/ЕО на Съвета (3), това ще гарантира възможно най-широкото участие на Обединеното кралство, без да се засяга сериозно практическото действие на другите части от достиженията на правото на Шенген и същевременно се зачита тяхната съгласуваност.
                  
               
                     (7)
                  
                  
                     Ето защо, в съответствие с член 5, параграф 3 от Протокол № 19, член 8, параграф 2 от Решение 2000/365/ЕО следва да престане да се прилага за Обединеното кралство Великобритания и Северна Ирландия по отношение на действащия Регламент (ЕО) № 377/2004 и на евентуални негови последващи изменения, включително предложението за преработване на Регламент (ЕО) № 377/2004, от датата на влизане в сила на предложения преработен текст на Регламент (ЕО) № 377/2004.
                  
               
                     (8)
                  
                  
                     Поради това, в съответствие с член 5, параграф 3 от Протокол № 19, точка 6 от приложение I към Решение 2004/926/ЕО на Съвета (4) също следва да спре да се прилага по отношение на Регламент (ЕО) № 377/2004, считано от влизането в сила на предложения преработен текст,
                  
               ПРИЕ НАСТОЯЩОТО РЕШЕНИЕ:
         
            Член 1
            Решение 2000/365/ЕО и точка 6 от приложение I към Решение 2004/926/ЕО спират да се прилагат за Обединеното кралство Великобритания и Северна Ирландия по отношение на Регламент (ЕО) № 377/2004 и на евентуални негови последващи изменения, считано от датата на влизане в сила на предложения преработен текст на Регламента на Европейския парламент и на Съвета за създаване на европейска мрежа от служители за връзка по въпросите на имиграцията.
         
         
            Член 2
            Настоящото решение влиза в сила в деня след публикуването му в Официален вестник на Европейския съюз.
            
         
         
            Съставено в Брюксел на 18 февруари 2019 година.
            
               
                  За Съвета
               
               
                  Председател
               
               F. MOGHERINI
            
         
         
            (1)  Регламент (ЕО) № 377/2004 на Съвета от 19 февруари 2004 г. за създаване на мрежа от служители за връзка по въпросите на имиграцията (ОВ L 64, 2.3.2004 г., стр. 1).
         
            (2)  Регламент (ЕС) № 493/2011 на Европейския парламент и на Съвета от 5 април 2011 г. за изменение на Регламент (ЕО) № 377/2004 на Съвета за създаване на мрежа от служители за връзка по въпросите на имиграцията (ОВ L 141, 27.5.2011 г., стр. 13).
         
            (3)  Решение 2000/365/ЕО на Съвета от 29 май 2000 г. относно искането на Обединеното кралство Великобритания и Северна Ирландия да участва в някои разпоредби от достиженията на правото от Шенген (ОВ L 131, 1.6.2000 г., стр. 43).
         
            (4)  Решение 2004/926/ЕО на Съвета от 22 декември 2004 г. относно влизането в сила на части от достиженията на правото от Шенген за Обединеното кралство Великобритания и Северна Ирландия (ОВ L 395, 31.12.2004 г., стр. 70).